TPS แบ็กล็อกทะลัก 1.6 พันลบ. มั่นใจหนุนงบปีนี้โต 50%
“เดอะวิน” บริษัทย่อย TPS ลงนามสัญญาจ้างก่อสร้างสายส่งระบบ 115 เควี “นครชัยโยธา” มูลค่า 105 ลบ.หวัง Q4 ลุยเข้าประมูลงานภาครัฐและเอกชนต่อเนื่อง หนุนผลงานปี 65 เติบโตเข้าเป้า 50%
“เดอะวิน” บริษัทย่อย TPS ลงนามสัญญาจ้างก่อสร้างสายส่งระบบ 115 เควี “นครชัยโยธา” มูลค่า 105 ลบ.หวัง Q4 ลุยเข้าประมูลงานภาครัฐและเอกชนต่อเนื่อง หนุนผลงานปี 65 เติบโตเข้าเป้า 50%
21 ต.ค. 2565

นายบุญสม กิจเกษตรสถาพร ประธานเจ้าหน้าที่บริหาร บริษัท เดอะแพรคทิเคิลโซลูชั่น จำกัด (มหาชน) หรือ TPS ดำเนินธุรกิจเป็นผู้เชี่ยวชาญให้คำปรึกษา, ออกแบบ, จัดหา, ติดตั้ง, และจำหน่ายผลิตภัณฑ์และอุปกรณ์ที่เกี่ยวข้องกับระบบเทคโนโลยีสารสนเทศ เปิดเผยว่า บริษัท เดอะวิน เทเลคอม จำกัด ซึ่งเป็นบริษัทย่อย ได้ลงนามในสัญญาจ้างก่อสร้างสายส่งระบบ 115 เควี ของการไฟฟ้าส่วนภูมิภาคกับ บริษัท นครชัยการโยธา จำกัด จำนวน 1 โครงการ มูลค่ารวม 105,000,000 บาท (รวมภาษีมูลค่าเพิ่ม) เป็นที่เรียบร้อยแล้ว
โดยรายละเอียดของงานเป็นการก่อสร้างสายส่งระบบ 115 เควี  Cut and Turn (สถานีไฟฟ้าราชบุรี 2 (ลานไก) ถึง สถานีไฟฟ้าเขาย้อย 2) ถึง สถานีไฟฟ้าปากท่อ 2 จังหวัดราชบุรี ตามโครงการพัฒนาระบบส่งและจำหน่าย ระยะที่ 2 แผนงานที่ 1 กำหนดเวลาแล้วเสร็จ 365 วัน โดยมีบริษัท นครชัยการโยธา จำกัด เป็นผู้ว่าจ้าง และบริษัท เดอะวิน เทเลคอม จำกัด เป็นผู้รับจ้างงานก่อสร้างโครงการดังกล่าว
“การที่บริษัท เดอะวินฯ ซึ่งเป็นบริษัทย่อย ได้รับงานใหม่ในครั้งนี้ เป็นการตอกย้ำถึงศักยภาพ ความสามารถ ประสบการณ์และความเชี่ยวชาญของบริษัทฯ สะท้อนถึงความเชื่อมั่น และความไว้วางใจของคู่ค้า ส่งผลให้ TPS มีมูลค่างานในมือที่รอรับรู้รายได้ (Backlog) เพิ่มขึ้นเป็น 1,590 ล้านบาท โดยจะทยอยรับรู้รายได้ตั้งแต่ไตรมาส 4/2565 เป็นต้นไป และมั่นใจว่า จะเป็นปัจจัยสำคัญที่ช่วยสนับสนุนผลงานปีนี้เติบโตกว่า 50% ตามเป้าหมายได้อย่างแน่นอน 
สำหรับแผนการดำเนินงานที่เหลือของปีนี้ บริษัทฯ เดินหน้าเข้าประมูลงานขนาดใหญ่ทั้งโครงการภาครัฐและเอกชน โดยมีการเข้าประมูลงานในส่วนของ TPS และในส่วนของบริษัท เดอะวิน เทเลคอม จำกัด เป็นบริษัทย่อย ซึ่งจะเน้นเข้าประมูลงานของภาครัฐเพิ่มมากขึ้น” นายบุญสม กล่าว
ส่วนของธุรกิจไซเบอร์ซีเคียวริตี้ ภายใต้บริษัท เอ็กซ์-ซีเคียว จำกัด (X-Secure Co.,Ltd) ซึ่งเป็นบริษัทย่อย ปัจจุบันมีลูกค้าให้ความสนใจหลายราย โดยเฉพาะลูกค้าจากภาคเอกชน และคาดว่าจะเริ่มทยอยรับรู้รายได้ภายในไตรมาส 4 ปีนี้ เป็นต้นไป นอกจากนี้ ยังมองหาโอกาสในการขยายธุรกิจที่เกี่ยวเนื่องกัน เพื่อสร้างผลตอบแทนที่ดีให้กับผู้ถือหุ้นและเพื่อการเติบโตของบริษัทฯ อย่างมั่นคง